РЕГЛАМЕНТ (ЕС) № 133/2014 НА КОМИСИЯТА
от 31 януари 2014 година
за изменение на Директива 2007/46/ЕО на Европейския парламент и на Съвета, Регламент (ЕО) № 595/2009 на Европейския парламент и на Съвета и Регламент (ЕС) № 582/2011 на Комисията с цел привеждане в съответствие с техническия прогрес по отношение на граничните стойности на емисиите
(текст от значение за ЕИП)
ЕВРОПЕЙСКАТA КОМИСИЯ,
като взе предвид Договора за функционирането на Европейския съюз,
като взе предвид Директива 2007/46/ЕО на Европейския парламент и на Съвета от 5 септември 2007 г. за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (Рамкова директива) (1), и по-специално член 39, параграфи 2, 6 и 7 от нея,
като взе предвид Регламент (ЕО) № 595/2009 на Европейския парламент и на Съвета от 18 юни 2009 г. за одобрението на типа на моторни превозни средства и двигатели по отношение на емисиите от тежки превозни средства (Евро VI) и за достъпа до информация за ремонта и техническото обслужване на превозните средства и за изменение на Регламент (ЕО) № 715/2007 и Директива 2007/46/ЕО и за отмяна на директиви 80/1269/ЕИО, 2005/55/ЕО и 2005/78/ЕО (2), и по-специално член 4, параграф 3, член 5, параграф 4, член 6, параграф 2 и член 12 от него,
като има предвид, че:
(1)
С Регламент (ЕО) № 595/2009 се установяват гранични стойности на емисиите и общи технически изисквания за одобрението на типа на моторни превозни средства и на резервни части по отношение на техните емисии и се определят правила за съответствието в експлоатация, системите за бордова диагностика (БД) и измерването на разхода на гориво.
(2)
С цел повишаване на равнището на екологичните показатели на превозните средства, следва да бъде въведена гранична стойност за броя на частиците за двигателите с принудително запалване.
(3)
Законодателството относно одобрението на типа на моторните превозни средства и двигатели по отношение на емисиите от тежки превозни средства (Евро VI) трябва да бъде приведено в съответствие с техническия прогрес. Поради това е необходимо да бъдат определени изискванията за одобрение на типа и за съответствие в експлоатация на двигатели и превозни средства, използващи технологии за работа с два вида гориво. Следва да бъдат взети под внимание и допълнителни въпроси, свързани с одобрението на типа на двигатели, използващи газови горива.
(4)
В Регламент (ЕС) № 582/2011 (3) на Комисията се изисква да бъдат определени праговите стойности на БД (ПСБД) за емисиите на въглероден оксид.
(5)
При тежките превозни средства с технически допустима максимална маса с товар, непревишаваща 7,5 тона, е целесъобразно системите за БД, монтирани на тези превозни средства, да бъдат частично разработени в съответствие с правилата относно БД, приложими към леките превозни средства, без да се нарушава тяхното равнище на екологични показатели.
(6)
В Регламент (ЕС) № 582/2011 се прави многократно позоваване на правилата на Икономическата комисия за Европа на Организацията на обединените нации (ИКЕ на ООН), и по-специално на Правило № 49 на ИКЕ на ООН (4), по отношение на техническите изисквания, които трябва да се спазват при одобрението на типа и съответствието в експлоатация от държавите членки, производителите и техническите служби. Тъй като Световният форум за хармонизация на регулаторната уредба за превозните средства (WP.29) прие серия от изменения 06 на Правило № 49 на ИКЕ на ООН, е необходимо да бъдат актуализирани позоваванията на Евро VI спрямо Правило № 49 на ИКЕ на ООН.
(7)
Необходимо е да бъдат определени някои допълнителни изисквания, за да се гарантира равностойността на ЕО одобрение на типа и одобрението на типа, предвидено в Правило № 49 на ИКЕ на ООН.
(8)
Температурата на маслото на двигателя трябва да бъде изразена в градуси по Келвин. Поради това е необходимо приложение VIII към Директива 2007/46/ЕО да бъде изменено.
(9)
Поради това Директива 2007/46/ЕО, Регламент (ЕО) № 595/2009 и Регламент (ЕС) № 582/2011 следва да бъдат съответно изменени.
(10)
С цел на държавите членки и производителите да бъде предоставено достатъчно време за адаптиране на съответните им информационни системи, е целесъобразно да бъде отложено прилагането на измененията, свързани със сертификата за съответствие.
(11)
Мерките, предвидени в настоящия регламент, са в съответствие със становището на Техническия комитет по моторните превозни средства,
ПРИЕ НАСТОЯЩИЯ РЕГЛАМЕНТ:
Член 1
Приложения I, III, IV и IX към Директива 2007/46/ЕО се изменят в съответствие с приложение I към настоящия регламент.
Член 2
Приложение I към Регламент (ЕО) № 595/2009 се заменя с текста от приложение II към настоящия регламент.
Член 3
Регламент (ЕС) № 582/2011 се изменя, както следва:
1)
член 2 се изменя, както следва:
а)
точка 9 се заменя със следното:
„9)
„квалифициран компонент/система с влошени характеристики“ (наричан по-долу „QDC“) означава компонент или система, който/която е бил(а) преднамерено влошен(а), например чрез ускорено стареене или чрез подлагане на контролирана намеса, и който/която е бил(а) приет(а) от одобряващия орган в съответствие с разпоредбите, посочени в приложение 9Б към Правило № 49 на ИКЕ на ООН, за използване при доказването на работните показатели на БД на системата на двигателя;“;
б)
точки 19 и 20 се заменят със следното:
„19)
„число на Вобе (ниско Wl, или високо Wu)“ означава съотношението между топлината, отделена при изгарянето на единица обем газ, и квадратния корен на относителната му плътност при еднакви еталонни условия:
които могат също така да се изразят по следния начин:
20)
„коефициент на коригиране - λ“ (наричан по-долу „Sλ“) означава израз, посочен в раздел A.5.5.1 от допълнение 5 към приложение 4 към Правило № 49 на ИКЕ на ООН, който описва необходимата гъвкавост на системата за управление на двигателя по отношение на промяна в коефициента на излишния въздух λ, ако двигателят използва като гориво газ със състав, различен от чист метан;“;
в)
добавят се следните точки 45 - 56:
„45)
„режим на работа с дизелово гориво“ означава нормален режим на работа на двигател, работещ с два вида гориво, при който двигателят не използва газово гориво при никое условие за работа;
46)
„двигател, работещ с два вида гориво“ означава система на двигателя, която е проектирана да работи едновременно с дизелово гориво и с газово гориво, като двете горива се дозират поотделно и консумираното количество от едното гориво по отношение на другото може да зависи от работата на двигателя;
47)
„режим на работа с два вида гориво“ означава нормален режим на работа на двигател, работещ с два вида гориво, при който двигателят използва едновременно дизелово гориво и газово гориво при определени условия на работа;
48)
„превозно средство, работещо с два вида гориво“ означава превозно средство, което е задвижвано от двигател, работещ с два вида гориво, и което подава горивата, използвани от двигателя, посредством две отделни бордови системи за съхранение на гориво;
49)
„сервизен режим“ означава специален режим на работа на двигател, работещ с два вида гориво, който се задейства с цел ремонт на превозното средство или с цел изкарване на превозното средство от пътното движение, когато не е възможна работата му в режим на работа с два вида гориво;
50)
„енергиен дял на газа (ЕДГ)“ означава в случай на двигател, работещ с два вида гориво, енергийното съдържание на газовото гориво, разделено на енергийното съдържание на двете горива (дизелово и газово гориво), изразен в проценти, като енергийното съдържание на горивата се определя като долната топлина на изгаряне;
51)
„среден енергиен дял на газа“ означава средният енергиен дял на газа, изчислен за един цикъл на кормуване;
52)
„двигател, работещ с два вида гориво, от тип 1А“ означава двигател, работещ с два вида гориво, който работи през топлата част на WHTC изпитвателен цикъл със среден енергиен дял на газа не по-нисък от 90 % (ЕДГWHTC ≥ 90 %), който не работи на празен ход, като използва само дизелово гориво, и който няма режим на работа с дизелово гориво;
53)
„двигател, работещ с два вида гориво, от тип 1Б“ означава двигател, работещ с два вида гориво, който работи през топлата част на WHTC изпитвателен цикъл със среден енергиен дял на газа не по-нисък от 90 % (ЕДГWHTC ≥ 90 %), който не работи на празен ход, като използва само дизелово гориво в режим на работа с два вида гориво, и който има режим на работа с дизелово гориво;
54)
„двигател, работещ с два вида гориво, от тип 2А“ означава двигател, работещ с два вида гориво, който работи през топлата част на WHTC изпитвателен цикъл със среден енергиен дял на газа между 10 % и 90 % (10 % ЕДГWHTC 90 %) и няма режим на работа с дизелово гориво или който работи през топлата част на WHTC изпитвателен цикъл със среден енергиен дял на газа не по-нисък от 90 % (ЕДГWHTC ≥ 90 %), но работи на празен ход, като използва само дизелово гориво, и няма режим на работа с дизелово гориво;
55)
„двигател, работещ с два вида гориво, от тип 2Б“ означава двигател, работещ с два вида гориво, който работи през топлата част на WHTC изпитвателен цикъл със среден енергиен дял на газа между 10 % и 90 % (10 % ЕДГWHTC 90 %) и който има режим на работа с дизелово гориво или който работи през топлата част на WHTC изпитвателен цикъл със среден енергиен дял на газа не по-нисък от 90 % (ЕДГWHTC ≥ 90 %), но в режим на работа с два вида гориво може да работи на празен ход, като използва само дизелово гориво, и има режим на работа с дизелово гориво;
56)
„двигател, работещ с два вида гориво, от тип 3Б“ означава двигател, работещ с два вида гориво, който работи през топлата част на WHTC изпитвателен цикъл със среден енергиен дял на газа не по-висок от 10 % (ЕДГWHTC ≤ 10 %) и който има режим на работа с дизелово гориво.“;
2)
в член 3 параграф 1 се заменя със следното:
„1. За да получи ЕО одобрение на типа на система на двигателя или семейство двигатели като отделен технически възел, ЕО одобрение на типа на превозно средство с одобрена система на двигателя по отношение на емисиите и информацията за ремонта и техническото обслужване на превозното средство или ЕО одобрение на типа на превозно средство по отношение на емисиите и информацията за ремонта и техническото обслужване на превозното средство, производителят доказва в съответствие с разпоредбите на приложение I, че превозните средства или системите на двигателя подлежат на изпитванията и отговарят на изискванията, определени в членове 4 и 14 и в приложения III - VIII, X, XIII, ХIV и XVII. Производителят също така гарантира съответствието със спецификациите на еталонните горива, посочени в приложение IX. При двигатели и превозни средства, работещи с два вида гориво, производителят освен това спазва изискванията, определени в приложение XVIII.“;
3)
в член 3 параграфи 2 - 6 се заменят със следното:
„2. За да получи ЕО одобрение на типа на превозно средство с одобрена система на двигателя по отношение на емисиите и информацията за ремонта и техническото обслужване на превозното средство или ЕО одобрение на типа на превозно средство по отношение на емисиите и информацията за ремонта и техническото обслужване на превозното средство, производителят гарантира съответствието с изискванията относно монтажа, определени в раздел 4 от приложение I, а в случай на превозни средства, работещи с два вида гориво, гарантира съответствието с допълнителните изисквания относно монтажа, определени в раздел 6 от приложение XVIII.
3. За да получи разширение на ЕО одобрение на типа на превозно средство по отношение на емисиите и информацията за ремонта и техническото обслужване на превозното средство, получило одобрение на типа по настоящия регламент, с еталонна маса над 2 380 kg, но непревишаваща 2 610 kg, производителят спазва изискванията, определени в раздел 5 от приложение VIII.
4. Разпоредбите относно алтернативно одобрение, посочени в точка 2.4.1 от приложение X и точка 2.1 от приложение ХIII, не се прилагат за целите на ЕО одобрение на типа на система на двигателя или семейство двигатели като отделен технически възел. Тези разпоредби не се прилагат по отношение на двигатели и превозни средства, работещи с два вида гориво.
5. Всяка система на двигателя и всички конструктивни елементи, които са в състояние да окажат влияние върху емисиите на газообразни и прахови замърсители, трябва да са проектирани, конструирани, сглобени и монтирани по такъв начин, че да позволяват на двигателя при нормално използване да отговаря на разпоредбите на Регламент (ЕО) № 595/2009 и на разпоредбите на настоящия регламент. Производителят също така гарантира съответствието с изискванията относно емисиите извън рамките на цикъла, определени в член 14 и в приложение VI към настоящия регламент. В случай на двигатели и превозни средства, работещи с два вида гориво, се прилагат и разпоредбите от приложение XVIII.
6. За да получи ЕО одобрение на типа на система на двигателя или семейство двигатели като отделен технически възел или ЕО одобрение на типа на превозно средство по отношение на емисиите и информацията за ремонта и техническото обслужване на превозното средство, за целите на получаване на одобрение на типа за гама на универсално гориво, одобрение на типа с ограничения за гамата на горивото или одобрение на типа за гориво със специфичен състав, производителят гарантира съответствието с изискванията, определени в раздел 1 от приложение I.“;
4)
в член 5 параграф 4 се добавя следната буква й):
„й)
когато е целесъобразно - комплектите документи, необходими за правилното монтиране на двигателя, получил одобрение на типа като отделен технически възел.“;
5)
член 6 се изменя, както следва:
а)
добавя се следният параграф 1а:
„1а. Като алтернатива на процедурата, предвидена в параграф 1, одобряващият орган издава ЕО одобрение на типа на система на двигателя или семейство двигатели като отделен технически възел, ако са изпълнени всички посочени по-долу условия:
а)
към момента на подаване на заявлението за ЕО одобрение на типа вече е било издадено одобрение на типа на система на двигателя или семейство двигатели като отделен технически възел в съответствие с Правило № 49 на ИКЕ на ООН;
б)
изпълнени са изискванията, определени в членове 2а - 2е от настоящия регламент, относно достъпа до информация за БД и за ремонта и техническото обслужване на превозното средство, които са приложими за системата на двигателя или семейството двигатели;
в)
изискванията, определени в точка 6.2 от приложение X към настоящия регламент, са изпълнени по време на преходния период, определен в член 4, параграф 7;
г)
прилагат се всички други изключения, посочени в точки 3.1 и 5.1 от приложение VII към настоящия регламент, точки 2.1 и 6.1 от приложение X към настоящия регламент, точки 2, 4.1, 5.1, 7.1, 8.1 и 10 от приложение XIII към настоящия регламент и точка 1 от допълнение 6 към приложение XIII към настоящия регламент.“;
б)
параграф 2 се заменя със следното:
„2. При издаването на ЕО одобрение на типа съгласно параграфи 1 и 1а одобряващият орган издава сертификат за ЕО одобрение на типа, като използва образеца, посочен в допълнение 5 към приложение I.“;
6)
член 8 се изменя, както следва:
а)
добавя се следният параграф 1а:
„1a. Като алтернатива на процедурата, предвидена в параграф 1, одобряващият орган издава ЕО одобрение на типа на превозно средство с одобрена система на двигателя по отношение на емисиите и достъпа до информация за ремонта и техническото обслужване на превозното средство, ако са изпълнени всички посочени по-долу условия:
а)
към момента на подаване на заявлението за ЕО одобрение на типа вече е било издадено одобрение на типа на превозно средство с одобрена система на двигателя в съответствие с Правило № 49 на ИКЕ на ООН;
б)
изпълнени са изискванията, определени в членове 2а - 2е от настоящия регламент, относно достъпа до информация за БД на превозното средство и за ремонта и техническото обслужване на превозното средство;
в)
изискванията в точка 6.2 от приложение X към настоящия регламент, са изпълнени по време на преходния период, определен в член 4, параграф 7;
г)
прилагат се всички други изключения, посочени в точки 3.1 и 5.1 от приложение VII към настоящия регламент, точки 2.1 и 6.1 от приложение X към настоящия регламент, точки 2, 4.1, 5.1, 7.1, 8.1 и 10 от приложение XIII към настоящия регламент и точка 1 от допълнение 6 към приложение XIII към настоящия регламент.“;
б)
параграф 2 се заменя със следното:
„2. При издаването на ЕО одобрение на типа съгласно параграфи 1 и 1а одобряващият орган издава сертификат за ЕО одобрение на типа, като използва образеца, посочен в допълнение 6 към приложение I.“;
7)
член 10 се изменя, както следва:
а)
добавя се следният параграф 1а:
„1a. Като алтернатива на процедурата, предвидена в параграф 1, одобряващият орган издава ЕО одобрение на типа на превозно средство по отношение на емисиите и достъпа до информация за ремонта и техническото обслужване на превозното средство, ако са изпълнени всички посочени по-долу условия:
а)
към момента на подаване на заявлението за ЕО одобрение на типа вече е било издадено одобрение на типа на превозно средство в съответствие с Правило № 49 на ИКЕ на ООН;
б)
изпълнени са изискванията, определени в членове 2а - 2е от настоящия регламент, относно достъпа до информация за БД на превозното средство и за ремонта и техническото обслужване на превозното средство;
в)
изискванията, определени в точка 6.2 от приложение X към настоящия регламент, са изпълнени по време на преходния период, определен в член 4, параграф 7;
г)
прилагат се всички други изключения, посочени в точки 3.1 и 5.1 от приложение VII към настоящия регламент, точки 2.1 и 6.1 от приложение X към настоящия регламент, точки 2, 4.1, 5.1, 7.1, 8.1 и 10 от приложение XIII към настоящия регламент и точка 1 от допълнение 6 към приложение XIII към настоящия регламент.“;
б)
параграф 2 се заменя със следното:
„2. При издаването на ЕО одобрение на типа съгласно параграфи 1 и 1а одобряващият орган издава сертификат за ЕО одобрение на типа, като използва образеца, посочен в допълнение 7 към приложение I.“;
8)
в член 16, параграф 5 втората алинея се заменя със следното:
„Условията на изпитване трябва да отговарят на изискванията, определени в раздел 6 от приложение 4 към Правило № 49 на ИКЕ на ООН.“;
9)
приложения I, II и IV - XIV се изменят в съответствие с приложение III към настоящия регламент;
10)
приложение III се заменя с текста от приложение IV към настоящия регламент;
11)
добавя се приложение XVIII, чийто текст се съдържа в приложение V към настоящия регламент.
Член 4
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от 1 януари 2014 г. с изключение на точка 4 от приложение I, която се прилага от 1 юли 2014 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 31 януари 2014 година.